Det har været en lang kamp for Suthida Aor og hendes datter Im at få lov til at blive i Danmark, efter Suthidas mand og Ims stedfar, Johnny Nielsen, døde af kræft. En kamp mor og datter nu har tabt. Og søndag eftermiddag forlader de Danmark. Tusindvis af mennesker har ydet massiv støtte - både i lokalsamfundet og i en støttegruppe på facebook. Og dem takker Suthida nu forud for afrejsen til Thailand: "Kære alle venner. Så er jeg checket ind i lufthavnen og sidder og tænker på alle de fantastiske og varme tilkendegivelser, som Im og jeg har modtaget de seneste dage. Jeg kan ikke beskrive med ord, hvor meget det betyder for os. Vi er så taknemmlige og vil for altid have det med i vores hjerter. Vi glæder os meget til at se jer alle i Danmark igen. Kærlig hilsen Suthida." Sådan skriver Suthida selv i facebookgruppen Støttegruppe for Im og hendes mor. Flere politikere har bakket Suthida og Im op - og sagt at de burde have lov til at blive i Danmark. Men det har ikke hjulpet. Justitsminister Morten Bødskov afviser, at der er noget, han kan gøre for at hjælpe familien.
Syvårige Im og hendes mor Suthida har tabt kampen om at måtte få lov til at blive i Danmark. Nu siger de farvel.